Κουραμπιέδες γεμιστοί με αμύγδαλα και κανελογαρίφαλα
Αυτοί οι τραγανοί κουραμπιέδες είναι τόσο νόστιμοι, που αποκλείεται να μείνετε μόνο σε έναν. Στη γέμιση προσθέτουμε κοπανισμένα αμύγδαλα με τη φλούδα τους, τα οποία έχουμε πρώτα καβουρδίσει στον φούρνο.



350 γρ. μαργαρίνη , 200 γρ. ζάχαρη λευκή, κρυσταλλική, 70 ml ελαιόλαδο, 1 αυγό, 70 ml ροδόνερο, 1 κουτ. σούπας μπέικιν πάουντερ , 50 γρ. μπράντι ή κονιάκ, 800 γρ. αλεύρι που φουσκώνει μόνο του, περίπου 500 γρ. άχνη ζάχαρη, για το «τύλιγμα», 250 γρ. αμύγδαλα, με το φλούδι τους, 1 1⁄2 κουτ. γλυκού κανέλα σε σκόνη , 1/2 κουτ. γλυκού γαρίφαλο σε σκόνη
Για να φτιάξουμε γεμιστούς κουραμπιέδες, αρχικά απλώνουμε τα αμύγδαλα σε ένα ταψί στρωμένο με λαδόκολλα και τα ψήνουμε σε φούρνο προθερμασμένο στους 160°C για 10 λεπτά, ανακατεύοντας μια δυο φορές.Τα αφήνουμε να κρυώσουν και τα ψιλοκοπανίζουμε. Προσθέτουμε τα κανελογαρίφαλα και ανακατεύουμε.Χτυπάμε στο μίξερ τη μαργαρίνη με την κρυσταλλική ζάχαρη, το λάδι και το αυγό, μέχρι να φτιάξουμε ένα λείο μείγμα.Προσθέτουμε στο μείγμα το ροδόνερο και το μπέικιν πάουντερ διαλυμένο στο ποτό και χτυπάμε για λίγο ακόμα. Ρίχνουμε και το αλεύρι και ζυμώνουμε ελαφρά με τον γάντζο, μέχρι απλώς να ενωθεί με τα υλικά, χωρίς να το παρακάνουμε.Παίρνουμε μικρά κομμάτια ζύμης βάρους 20 γρ. και πλάθουμε σε μπαλίτσες.Πιέζουμε στις παλάμες μας τις μπαλίτσες για να γίνουν επίπεδοι δίσκοι. Βάζουμε στο κέντρο 1 κουτ. γλυκού γέμιση.Ενώνουμε τις δύο πλευρές του δίσκου ώστε να καλύψουμε τη γέμιση και πλάθουμε προσεκτικά σε στρογγυλούς ή οβάλ μικρούς κουραμπιέδες.Τοποθετούμε σε ταψί στρωμένο με λαδόκολλα, πιέζοντας απαλά από πάνω να γίνουν λίγο πλακέ. Ψήνουμε σε φούρνο προθερμασμένο στους 160-170°C για περίπου 20 λεπτά, μέχρι οι κουραμπιέδες να αποκτήσουν ένα ελαφρύ ρόδινο χρώμα.Ξεφουρνίζουμε τους κουραμπιέδες και τους αφήνουμε για περίπου 30 λεπτά να γίνουν χλιαροί και τους «τυλίγουμε» στην άχνη.
Αλεύρι (ζύμες),Αμύγδαλα,Ζάχαρη,Χριστούγεννα